Lukuaika noin 3 min

Virvoitusjuomayhtiö Hartwall on onnistunut nostattamaan närää liittyen Oktoberfest-sanan käyttöön suomalaisissa pienpanimoissa.

Asian toi esiin tällä viikolla Laitilan Wirvoitusjuomatehtaan toimitusjohtaja Rami Aarikka. Juomatehdas oli saanut kirjeen Hartwallin lakitoimistolta. Aarikka julkaisi osan yhtiön saamasta kirjelmästä Facebook issa:

"Käännymme puoleenne päämiehemme Oy Hartwall AB:n pyynnöstä.

Päämiehellemme on 20.7.1990 rekisteröity suomalainen tavaramerkki "Oktoberfest" nro. 108061, kattaen oluet luokassa 32. Rekisteriote on tämän kirjeen liitteenä.

Päämiehemme tietoon on tullut, että Laitilan Wirvoitusjuomatehdas Oy on valmistanut Brewcats Octobeerfest -nimistä olutta ja osallistunut sen markkinointiin. Brewcats Octobeerfest -oluen nimessä esiintyvä sana "Octobeerfest" on samankaltainen päämiehemme rekisteröidyn tavaramerkin kanssa."

Tällä hetkellä Aarikka kokoaa kirjeeseen vastausta, joka tulee antaa ensi tiistaihin mennessä. Aarikan mukaan vastaavanlainen kirje on lähetetty useaan pienpanimoon, muun muassa myös Vakka-Suomen Panimo on, jolla on valikoimissa Oktoberfestbier-niminen olut.

Aarikka ihmettelee, miksi Hartwall on lähtenyt asiassa taistoon vasta nyt. Monet panimot ovat käyttäneet Oktoberfest-sanaa etiketeissään jo vuosia.

"Ihmisiä tietysti ärsyttää se, kun Oktoberfest on oikeastaan käsite, eikä sitä ole saanut yksikään rekisteröityä edes Saksan maalla. Tietysti vuonna 1990 Suomessa PRH ei varmaan tiennyt, mikä on Oktoberfest. Kyllä sen olisi pitänyt kuitenkin olla jollain tavalla jatkuvasti käytössä tai sitten siihen olisi pitänyt puuttua aikaisemmin", Aarikka sanoo M&M:lle.

Keskustelu kuohahti

Myös Olutkulttuuriseura on ottanut asiaan kantaa ja kertoo olevansa pettynyt Hartwallin toimintaan asiassa. Seura myös pyytää Hartwallia harkitsemaan omaa kantaansa uudestaan ja kehottaa olutkulttuurin ystäviä boikotoimaan Hartwallin tuotteita niin kauan kunnes toiminta muuttuu.

Hartwall on julkistanut asiasta kannanoton, jonka allekirjoittajana on toimitusjohtaja Kalle Järvinen:

”Oktoberfest-tavaramerkin käyttöoikeus on herättänyt paljon keskustelua ja olemme pahoillamme tapauksen aiheuttamasta mielipahasta. Olemme rekisteröineet Oktoberfest -tavaramerkin vuonna 1990 kattaen oluttuotteet.

Tavaramerkkilaki estää tavaramerkin tai sen kaltaisen nimen käytön samassa tuotteessa. Rekisteröidyt tavaramerkit ovat julkista tietoa. Tarkoituksenamme ei ole ollut toimia ketään, pientä tai suurta, panimoa vastaan. Teemme itsekin läheistä pienpanimoyhteistyötä. Monipuolinen olutkulttuuri on hieno asia ja suomalaiseen olutkulttuuriin kuuluu runsas valikoima erilaisia oluita. Olemme valmiit keskustelemaan yritysten kesken sellaisesta käytöstä, joka ei ole ristiriidassa omamme kanssa.”

Sekä Olutkulttuuriseura että Laitilan Wirvoitusjuomatehtaan Aarikka ovat sitä mieltä, että Hartwall koettaa toimillaan vahvistaa omaa asemaansa markkinoilla jo ensi vuoden Oktoberfest-sesonkia varten.

"Tulee sellainen ajatus, että mahtaako tässä olla kyse siitä, että putsataan kenttä seuraavan syksyn Alko n kilpailutusta varten. Jos poistetaan kaikki kilpailijat - paitsi ulkomaalaiset, joille ei voi mitään - niin sinnehän on sitten helppo päästä valikoimiin", Aarikka pohtii.

Tällä hetkellä Hartwallin valikoimissa ei ole Oktoberfest-nimisiä tai siihen viittaavia oluita.

Aarikka ounastelee, että Laitilan Wirvoitusjuomatehtaan vastaus riittää Hartwallille. Panimo itse ei ole myynyt Oktoberfest-nimellä olutta ja Brewcats-panimon Octobeerfest-olut on myyty jo loppuun.

"Tulemme vastaamaan niin, että se ei tule meidän puolesta aiheuttamaan toimia sekä oman näkemyksemme siitä, miten asian pitäisi olla. Ei sitä kukaan voi kiistää, että se [Oktoberfest] on nyt Hartwallille rekisteröity. Ehkä heidän kuitenkin kannattaisi pohtia, miksi kaivaa itselleen tällaista kuoppaa, kun he eivät ole tehneet sillä merkillä käytännössä mitään", Aarikka sanoo.